
Τετάρτη, 22 Ιουλίου 2026

ΔΕΛΤΙΟ ΤΥΠΟΥ
Τραυματισμός αλλοδαπού στη Χαλκιδική - Συνέχεια ενημέρωσης αναφορικά με την προσάραξη Θ/Γ σκάφους στον Άγιο Σπυρίδωνα - Παροχή συνδρομής σε χειριστή κανό στον Σαρωνικό 

	Τις μεσημβρινές ώρες σήμερα, ενημερώθηκε η Λιμενική Αρχή του Νέου Μαρμαρά για τον τραυματισμό 57χρονου αλλοδαπού (υπηκόου Γερμανίας) λουόμενου, σε θαλάσσιο πάρκο αναψυχής στη παραλία «ΣΥΚΙΑ» Χαλκιδικής. Συγκεκριμένα, ο 57χρονος τραυματίστηκε στο κεφάλι έπειτα από βουτιά στη θάλασσα. Στον τραυματία αρχικά παρασχέθηκαν οι πρώτες βοήθειες από τον ναυαγοσώστη και στη συνέχεια διακομίστηκε στο Κέντρο Υγείας Αγίου Νικολάου και ακολούθως στο Γενικό Νοσοκομείο Χαλκιδικής για ιατρική περίθαλψη. Προανάκριση διενεργείται από το Γ’ Λιμενικό Τμήμα Νέου Μαρμαρά του Λιμεναρχείου Ιερισσού.

*****

Συνέχεια ενημέρωσης:
	Αναφορικά με την προσάραξη θαλαμηγού (Θ/Γ) σκάφους σημαίας Ολλανδίας, τις πρώτες πρωινές ώρες σήμερα στη θαλάσσια περιοχή του Αγίου Σπυρίδωνα Κέρκυρας, γνωρίζεται ότι συνελήφθη ο 72χρονος ημεδαπός Κυβερνήτης του Θ/Γ, για παράβαση του άρθρου 277 του Π.Κ. (Πρόκληση ναυαγίου). Προανάκριση διενεργείται από το Κεντρικό Λιμεναρχείο Κέρκυρας 

*****

	Τις πρωινές ώρες σήμερα, ενημερώθηκαν οι Λιμενικές Αρχές του Σαρωνικού και της Βουλιαγμένης από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ., ότι ένας χειριστής κανό βρισκόταν σε δυσχερή θέση στη θαλάσσια περιοχή της Αγίας Μαρίνας.Αμέσως στην περιοχή μετέβησαν ένα Περιπολικό όχημα Λ.Σ.-ΕΛ.ΑΚΤ. από ξηράς, ένα Περιπολικό σκάφος Λ.Σ.-ΕΛ.ΑΚΤ., καθώς και το βοηθητικό σκάφος του ιστιοφόρου (Ι/Φ) «ΚΑΙΜΑΝΑ» σημαίας Γερμανίας, το οποίο εντόπισε τον χειριστή καλά στην υγεία του και τον μετέφερε με ασφάλεια στην ακτή.

